钦定古今图书集成/明伦汇编/官常典/第718卷 > 陈孝意
## 钦定古今图书集成/明伦汇编/官常典/第718卷 > 陈孝意

按《隋书诚节传》：“河东陈孝意，少有志尚，弱冠以贞介
知名。大业初，为鲁郡司法书佐，郡内号为廉平。太守
苏威尝欲杀一囚，孝意固谏，至于再三，威不许，孝意
因解衣请先受死，良久，威意乃解，谢而遣之，渐加礼
敬。及威为纳言，奏孝意为侍御史。后以父忧去职，居
丧过礼，有白鹿驯扰其庐，时人以为孝感之应。未期”，
起授雁门郡丞。在郡菜食斋居，朝夕哀临，每一发声，
未尝不绝倒，柴毁骨立，见者哀之。于时政刑日紊，长
吏多赃污，孝意清节弥厉，发奸擿伏，动若有神，吏民
称之。炀帝幸江都，马邑刘武周杀太守王仁泰，举兵
作乱。孝意率兵与武贲郎将王智辩讨之，战于下馆
城，反为所败。武周遂转攻傍郡，百姓凶凶，将怀叛逆。
前郡丞杨长仁、雁门令王确等，并桀黠，为无赖所归，
谋应武周。孝意阴知之，族灭其家。郡中战栗，莫敢异
志。俄而武周引兵来攻，孝意拒之，每致克捷。但孤城
独守，外无声援。孝意执志，誓以必死。每遣使江都，道
路隔绝，竟无报命。孝意亦知帝必不反，每每旦暮，向
诏敕库，俯伏流涕，悲动左右。围城百馀日，粮尽，为校
尉张伦所杀，以城归武周。